CELEX: 
Language: lv
Date: 2021-05-10 00:00:00
Title: KOMISIJAS DELEĢĒTĀ REGULA (ES) …/.. ar ko Deleģēto regulu (ES) 2019/856 groza attiecībā uz pieteikumu iesniegšanas un atlases procedūrām Inovāciju fonda satvarā

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Inovāciju fonds tika izveidots ar 10.a panta 8. punktu Eiropas Parlamenta un Padomes 2003. gada 13. oktobra Direktīvā 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK, nolūkā atbalstīt inovāciju mazoglekļa tehnoloģijās un procesos. Pamatojoties uz tajā pašā pantā piešķirtajām deleģētajām pilnvarām, Komisija 2019. gada 26. februārī pieņēma Komisijas Deleģēto regulu (ES) 2019/856, ar ko attiecībā uz Inovāciju fonda darbību papildina Eiropas Parlamenta un Padomes Direktīvu 2003/87/EK; šajā regulā ir noteikta pieteikšanās procedūra un atlases kritēriji.
            
            
               Konkrētāk, ar Deleģēto regulu (ES) 2019/856 liela mēroga projektiem tika izveidota divposmu atlases procedūra. Komisijai jau ir bijusi iespēja gūt praktisku pieredzi darbā ar atlases procedūrām, jo pirmais uzaicinājums iesniegt liela mēroga projektu priekšlikumus tika izsludināts 2020. gada jūlijā ar divposmu atlases procedūru, bet pirmais uzaicinājums iesniegt neliela mēroga projektu priekšlikumus tika izsludināts 2020. gada decembrī ar vienposma pieteikšanās procedūru.  
            
            
               Pirmajā uzaicinājumā iesniegt liela mēroga projektu priekšlikumus tika saņemti vairāk nekā 300 pieteikumi. Kopumā pieteikumu iesniedzēji vēlējās saņemt dotācijas par summu, kas pārsniedz 20 miljardus euro, taču uzaicinājumā paredzētais apjoms ir tikai 1 miljards euro. Pieteikumu padziļināta izskatīšana ir atklājusi ļoti stabilu un visai diversificētu tīro tehnoloģiju projektu plūsmu
                  1
               . Arī pirmajā uzaicinājumā iesniegt neliela mēroga projektu priekšlikumus redzama liela interese, lai arī pieteikumu iesniegšanas periods vēl nav beidzies. 
            
            
               Lai gan pirmajā uzaicinājumā iesniegt liela mēroga projektu priekšlikumus saņemto pieteikumu izvērtēšana joprojām turpinās, ierobežotā budžeta dēļ daudzi nobrieduši un daudzsološi projekti varētu netikt atlasīti. Lai reaģētu uz pašreizējo lielo pieprasījumu pēc Inovāciju fonda atbalsta, Komisijai vajadzētu būt iespējai izvēlēties, vai uzaicinājumā iesniegt liela mēroga projektu priekšlikumus izmantot divposmu vai vienposma atlases procedūru, līdzīgi kā uzaicinājumos iesniegt neliela mēroga projektu priekšlikumus. Vienposma atlases procedūra nozīmē, ka laiku līdz dotācijas piešķiršanai varētu ievērojami saīsināt, un straujas zaļās atveseļošanās kontekstā tā ļautu raitāk atbalstīt esošo nobriedušo tīro tehnoloģiju projektu plūsmu. 
            
            
               Ņemot vērā, ka 2020. gada jūlijā izsludinātajā pirmajā uzaicinājumā tika saņemts ārkārtīgi liels skaits pieteikumu, un lai varētu raitāk atbalstīt inovatīvus tīro tehnoloģiju projektus, Deleģētā regula (ES) 2019/856 būtu jāgroza, lai Komisija varētu elastīgi lemt par to, vai pieteikšanās un attiecīgi atlases procedūru organizēt vienā vai divos posmos. 
            
            
               Lēmumu izmantot vienposma vai divposmu pieteikšanās procedūru pieņems Komisija, apspriežoties ar dalībvalstīm, un katrs gadījums tiks izskatīts atsevišķi, ņemot vērā iepriekšējos uzaicinājumos saņemto daudzsološo tīro tehnoloģiju projektu plūsmu; tas tiks darīts, lai pēc iespējas apmierinātu tirgus pieprasījumu.
            
            
               Vēl viens grozījums attiecas uz projektu izstrādes palīdzību, ko var piešķirt projektiem, kuru brieduma pakāpe nav pietiekama, bet kuriem ir potenciāls izpildīt visus atlases kritērijus, ja tie tiktu izstrādāti sīkāk. Priekšlikumā precizēts, ka šo palīdzību var sniegt arī tehniskās palīdzības formā.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Saskaņā ar Iestāžu nolīgumam starp Eiropas Parlamentu, Eiropas Savienības Padomi un Eiropas Komisiju par labāku likumdošanas procesu
                  2
                pievienotās Kopējās vienošanās par deleģētajiem aktiem 4. punktu šīs deleģētās regulas sagatavošanas gaitā tika rīkota pienācīga apspriešanās. 2020. gada 7. decembrī par šo tematu notika viedokļu apmaiņa Inovācijas fonda ekspertu grupas sanāksmē. No 2020. gada 23. decembra līdz 2021. gada 15. janvārim notika rakstiska apspriešanās par grozījuma principu, kurā tas tika pārliecinoši atbalstīts (tika saņemtas astoņpadsmit pozitīvas atbildes un piecas negatīvas). Pēc tam 2021. gada 10.–23. februārī ar Inovāciju fonda ekspertu grupas ekspertiem notika rakstiska apspriešanās par šīs deleģētās regulas projektu; rakstiskus komentārus iesniedza divi grupas locekļi.  
            
            
               Kā paredz Kopējā vienošanās par deleģētajiem aktiem, ar minētajām sanāksmēm saistītie dokumenti vienlaikus tika pārsūtīti Eiropas Parlamentam un Padomei. 
            
            
               Ekspertu grupas komentāri tika ņemti vērā deleģētās regulas sagatavošanā.
            
            
               Deleģētās regulas projekts tika publicēts Labāka regulējuma portālā, kurā četras nedēļas (no 17. marta līdz 14. aprīlim) bija iespējams sniegt atsauksmes. Šajā periodā atsauksmes tika saņemtas no diviem iedzīvotājiem, septiņiem uzņēmumiem un astoņām uzņēmumu apvienībām, organizācijām un konsultāciju birojiem. Trīspadsmit atbildēs vienposma atlases procedūras ieviešana tika vērtēta pozitīvi un divās atbildēs – negatīvi, bet atlikušajās divās atbildēs par šo jautājumu nekāds viedoklis pausts netika. Ieinteresētās personas lielākoties atzinīgi vērtēja to, ka grozījums ļautu saīsināt laiku, kas paiet no pieteikuma iesniegšanas līdz dotācijas piešķiršanai. Dažas atsauksmes attiecās uz to, kā uzaicinājumi iesniegt priekšlikumus būtu organizējami, piemēram, uzaicinājumus vajadzētu veidot tā, lai pieteikuma iesniedzēji varētu sniegt visu informāciju, kas vajadzīga pārdomāta un kvalitatīva priekšlikuma iesniegšanai, un lai pieteikuma iesniedzējiem tiktu sniegts pietiekams atbalsts. 
            
            
               Visas saņemtās atsauksmes par projektu izstrādes palīdzības sniegšanu tehniskās palīdzības formā bija pozitīvas.
            
            
               3.DELEĢĒTĀ AKTA JURIDISKIE ASPEKTI
            
            
               Ar šo deleģēto regulu Deleģētajā regulā (ES) 2019/856 tiek izdarīti relevanti grozījumi, ar kuriem liela mēroga projektu finansēšanai no Inovāciju fonda paredz iespēju izmantot vienposma pieteikšanās procedūru un precizē, kādās formās drīkst sniegt projektu izstrādes palīdzību. 
            
            
               Deleģētās regulas 9. panta 2. punkta d) apakšpunktu groza, lai noteiktu elementu minimumu, kas obligāti jānorāda Komisijas lēmumos, ar kuriem izsludina uzaicinājumus iesniegt priekšlikumus, kas ir saderīgi ar vienposma pieteikšanās procedūru liela mēroga projektiem.
            
            
               10. pantu groza, lai ieviestu iespēju liela mēroga projektiem izmantot vienposma atlases procedūru.
            
         
         
            
               Tiek iekļauts jauns 12.a pants, kurā aprakstīta vienposma pieteikšanās procedūrā iesniegto pieteikumu atlases procedūra.
            
            
               13. panta 2. punktu groza, lai noteiktu, ka projektu izstrādes palīdzību, ko piešķir saskaņā ar 12. panta 2. punktu, drīkst piešķirt tehniskās palīdzības formā.
            
            
               21. pantu groza, lai ieviestu apspriešanos ar dalībvalstīm par projektu izstrādes palīdzību tādā gadījumā, ja tiek piemērota vienposma pieteikšanās procedūra, un lai noteiktu, ka Komisijai turpmāk jāziņo dalībvalstīm arī par to, kā īstenoti piešķiršanas lēmumi vienposma procedūrā.
            
            
               KOMISIJAS DELEĢĒTĀ REGULA (ES) …/..
            
            
               (10.5.2021),
            
            
               ar ko Deleģēto regulu (ES) 2019/856 groza attiecībā uz pieteikumu iesniegšanas un atlases procedūrām Inovāciju fonda satvarā 
               
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Direktīvu 2003/87/EK (2003. gada 13. oktobris), ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Savienībā un groza Padomes Direktīvu 96/61/EK
                  3
               , un jo īpaši tās 10.a panta 8. punkta ceturto daļu,
            
            
               tā kā:
            
            
               (1)Komisijas Deleģētā regula (ES) 2019/856
                  4
                nosaka Inovāciju fonda darbības noteikumus. Ar to izveido divposmu pieteikšanās procedūru, kas ietver ieinteresētības izteikšanu un pilna pieteikuma iesniegšanu.   
            
            
               (2)Lai gan divposmu pieteikšanās procedūras priekšrocība ir tā, ka projektu ierosinātājiem pirmajā posmā samazinās administratīvais slogs, veiksmīgajiem projektiem tā paildzina laiku, kas paiet no pieteikuma iesniegšanas līdz finansējuma piešķiršanai. Pieredze, kas gūta pirmajā uzaicinājumā iesniegt priekšlikumus, kad tika saņemts liels skaits pieteikumu dažādās projekta brieduma pakāpēs, parādīja, ka šis periods ir jāsaīsina, lai nobriedušiem projektiem atbalstu varētu sniegt laikus. Minētā perioda saīsināšana nāktu par labu arī ekonomikas atveseļošanas kontekstā, jo ir ātri jāmobilizē investīcijas tīro tehnoloģiju plašākā ieviešanā.
            
            
               (3)Tādēļ ir jāparedz vienposma pieteikšanās procedūra, kas ietver pilna pieteikuma iesniegšanu bez ieinteresētības izteikšanas posma. Kad Komisija pieņem lēmumu par uzaicinājuma iesniegt priekšlikumus izsludināšanu, tai vajadzētu būt iespējai izvēlēties attiecīgi vai nu divposmu pieteikšanās procedūru, vai vienposma pieteikšanās procedūru. 
            
            
               (4)Projektiem, kuri neatbilst Deleģētās regulas (ES) 2019/856 11. panta 1. punkta c) apakšpunktā noteiktajam projekta brieduma kritērijam, bet kuriem ir potenciāls minēto kritēriju izpildīt, regulā paredzēta projektu izstrādes palīdzība. Saskaņā ar Deleģētās regulas (ES) 2019/856 13. panta 2. punktu minēto palīdzību var piešķirt tikai dotācijas formā. Lai veicinātu šo projektu tālāku izstrādi, ir jāatļauj šādu palīdzību sniegt arī tehniskās palīdzības formā. 
            
            
               (5)Tāpēc Deleģētā regula (ES) 2019/856 būtu attiecīgi jāgroza, 
            
            
               IR PIEŅĒMUSI ŠO REGULU.
            
            
               1. pants
            
            
               Grozījumi Deleģētajā regulā (ES) 2019/856
            
            
               Deleģēto regulu (ES) 2019/856 groza šādi:
            
            
               (1)regulas 9. panta 2. punktu groza šādi:
            
         
         
            
               (a)punkta d) apakšpunktu aizstāj ar šādu: 
            
            
               “d) pieteikšanās procedūras apraksts, kurā norāda, vai piemēro vienposma vai divposmu procedūru, un detalizēts saraksts ar informāciju un dokumentāciju, kas jāiesniedz kopā ar pieteikumu;”;
            
            
               (b)punkta f) apakšpunktu aizstāj ar šādu: 
            
            
               “f) ja neliela mēroga projektiem piemēro vienkāršotu pieteikšanās procedūru saskaņā ar 10. panta 4. punktu un īpašu atlases procedūru saskaņā ar 12.b pantu, šo īpašo procedūru noteikumi;”;
            
            
               (2)regulas 10. pantu groza šādi:
            
            
               (a)panta 1. punktu aizstāj ar šādu:
            
            
               “1. Īstenošanas struktūra apkopo pieteikumus un organizē pieteikšanās procedūru, kā noteikts saskaņā ar 9. panta 2. punkta d) apakšpunktu.”;
            
            
               (b)panta 2. un 3. punktu aizstāj ar šādiem punktiem:
            
            
               “2. Divposmu pieteikšanās procedūra sastāv no šādiem secīgiem posmiem:
            
            
               (a)ieinteresētības izteikšanas posms;
            
            
               (b)pilna pieteikuma iesniegšanas posms.
            
            
               Ieinteresētības izteikšanas posmā projekta ierosinātājs saskaņā ar attiecīgajā uzaicinājumā iesniegt priekšlikumus noteiktajām prasībām iesniedz galveno projekta raksturlielumu aprakstu, tai skaitā projekta rezultativitātes, novatoriskuma un brieduma aprakstu, kā norādīts 11. panta 1. punkta a), b) un c) apakšpunktā.
            
            
               Pilna pieteikuma iesniegšanas posmā projekta ierosinātājs iesniedz sīku projekta aprakstu un visus apliecinošos dokumentus, tai skaitā zināšanu apmaiņas plānu.
            
            
               3. Ja piemēro vienposma pieteikšanās procedūru, projekta ierosinātājs iesniedz pilnu pieteikumu, kā aprakstīts 2. punkta trešajā daļā.”;
            
            
               (3)regulas 12. pantu groza šādi: 
            
            
               (a)regulas 12. panta nosaukumu aizstāj ar šādu:
            
            
               “Atlases procedūra divposmu pieteikšanās procedūrai”;
            
            
               (b)panta 6. punktu svītro;
            
            
               (4)regulā iekļauj šādu 12.a un 12.b pantu:
            
            
               “12.a pants
            
         
         
            
               Atlases procedūra vienposma pieteikšanās procedūrai
            
            
               1. Īstenošanas struktūra uz saņemto pieteikumu pamata novērtē katra projekta atbalsttiesīgumu saskaņā ar Direktīvas 2003/87/EK 10.a panta 8. punktu. Pēc tam īstenošanas struktūra atlasa atbalsttiesīgos projektus saskaņā ar šā panta 2. un 3. punktu.
            
            
               2. Balstoties uz saņemtajiem pieteikumiem, īstenošanas struktūra sagatavo 11. pantā noteiktajiem atlases kritērijiem atbilstošo projektu sarakstu un pēc tam projektus izvērtē un sarindo pēc minētajā pantā noteiktajiem atlases kritērijiem. Šajā izvērtēšanā īstenošanas struktūra projektus salīdzina ar tās pašas nozares projektiem un citu nozaru projektiem. Izvērtēšanas beigās īstenošanas struktūra izveido priekšatlasīto projektu sarakstu.
            
            
               3. Ja īstenošanas struktūra secina, ka projekts atbilst 11. panta 1. punkta a), b), d) un e) apakšpunktā noteiktajiem atlases kritērijiem un attiecīgā gadījumā atlases kritērijam, kas noteikts saskaņā ar 11. panta 2. punktu, bet neatbilst 11. panta 1. punkta c) apakšpunktā noteiktajam kritērijam, tā novērtē, vai projekts, ja to turpinātu izstrādāt, varētu šo atlases kritēriju izpildīt. Ja projektam šāds potenciāls ir, īstenošanas struktūra konkrētajam projektam var piešķirt projekta izstrādes palīdzību vai, ja projekta izstrādes palīdzību piešķir Komisija, ierosināt, lai Komisija projekta izstrādes palīdzību piešķir šim projektam.
            
            
               4. Šā panta 2. punktā minēto priekšatlasīto projektu sarakstu un attiecīgā gadījumā 3. punktā minēto ierosinājumu paziņo Komisijai, un paziņojumā norāda vismaz šādu informāciju:
            
            
               a)
                     apstiprinājums par atbilstību attiecināmības un atlases kritērijiem;
            
            
               b)
                     informācija par projekta izvērtējumu un vietu sarakstā;
            
            
               c)
                     kopējās projekta izmaksas un 5. pantā minētās relevantās izmaksas euro;
            
            
               d)
                     pieprasītā Inovāciju fonda atbalsta kopsumma euro;
            
            
               e)
                     siltumnīcefekta gāzu emisiju daudzums, kas pēc prognozēm tiks aiztaupīts;
            
            
               f)
                     enerģijas daudzums, kas pēc prognozēm tiks saražots vai uzkrāts;
            
            
               g)
                     CO2 daudzums, kas pēc prognozēm tiks uzglabāts;
            
            
               h)
                     informācija par projekta ierosinātāja pieprasīto Inovāciju fonda atbalsta juridisko formu.
            
            
               5. Uz atbilstīgi šā panta 4. punktam paziņotās informācijas pamata Komisija, apspriedusies ar dalībvalstīm saskaņā ar 21. panta 2. punktu, pieņem lēmumu par atbalsta piešķiršanu, kurā norāda, kāds atbalsts piešķirts atlasītajiem projektiem, un attiecīgā gadījumā sagatavo rezerves sarakstu.
            
            
               12.b pants
            
            
               Neliela mēroga projektu atlases procedūra
            
            
               Atkāpjoties no 12. un 12.a panta, neliela mēroga projektiem var piemērot īpašu atlases procedūru.”;
            
            
               (5)regulas 13. panta 2. punktu aizstāj ar šādu:
            
            
               “2. Projektu izstrādes palīdzību piešķir Komisija vai īstenošanas struktūra saskaņā ar 12. panta 2. punktu vai 12.a panta 3. punktu dotācijas vai tehniskās palīdzības formā.”;
            
            
               (6)regulas 21. pantu groza šādi:
            
         
         
            
               (a)panta 2. punkta a) apakšpunktu aizstāj ar šādu:
            
            
               “a) priekšatlasīto projektu saraksts, tai skaitā rezerves saraksts, un tādu projektu saraksts, kuriem ir ierosināts piešķirt projekta izstrādes palīdzību saskaņā ar 12. panta 2. punkta otro daļu vai 12.a panta 3. punktu pirms atbalsta piešķiršanas;”;
            
            
               (b)panta 4. punktu aizstāj ar šādu:
            
            
               “4. Komisija ziņo dalībvalstīm par progresu, kas panākts šīs regulas īstenošanā, jo īpaši 12. panta 5. punktā vai 12.a panta 5. punktā minēto lēmumu par atbalsta piešķiršanu īstenošanā.”;
            
            
               (7)regulas 27. panta 4. punktu aizstāj ar šādu:
            
            
               “4.   Projektu ierosinātāji sniedz sīku informāciju par darbībām, kas plānotas saskaņā ar šā panta 1. un 2. punktu, zināšanu apmaiņas plānā, ko iesniedz saskaņā ar 10. panta 2. punkta trešo daļu.”
            
            
               2. pants
            
            
               Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 10.5.2021
            
            
               
                     Komisijas vārdā –
               
               
                     priekšsēdētāja
                     Ursula VON DER LEYEN
               
               
            
         
         
            
                  
                     (1)
                  
                        Sk. ziņojumu par pieteikumiem: https://ec.europa.eu/clima/sites/clima/files/innovation-fund/large-scale_call_statistics_en.pdf.
               
               
                  
                     (2)
                  
                        Iestāžu nolīgums starp Eiropas Parlamentu, Eiropas Savienības Padomi un Eiropas Komisiju (2016. gada 13. aprīlis) par labāku likumdošanas procesu (OV L 123, 12.5.2016., 1. lpp.).
               
               
                  
                     (3)
                  
                        OV L 275, 25.10.2003., 32. lpp.
               
               
                  
                     (4)
                  
                        Komisijas Deleģētā regula (ES) 2019/856 (2019. gada 26. februāris), ar ko attiecībā uz Inovāciju fonda darbību papildina Eiropas Parlamenta un Padomes Direktīvu 2003/87/EK (OV L 140, 28.5.2019., 6. lpp.).